Hippokrates is jy nog hier? | Lewies Mymer
Hippokrates is jy nog hier?
June 14, 2016 Lewies Mymer	16 Comments
Dis wat ek wonder as ek terugdink aan ons dogter wat nou die dag 'n knoppie op haar bo-lip ontdek. Eerste gedagte is dat dit 'n koorsblaar is. Maar die apteker se salf help nie en die groeiseltjie word groter en lastiger. Dus dokter toe. Nee, erken hy, hy kan nie die groeisel diagnoseer nie maar "dit lyk nie goed nie, dit sal chirurgies verwyder moet word, diep." Hy verwys haar na 'n plastiese chirurg om die groeiseltjie met wortel en tak te verwyder. Dan sal dit getoets word om die aard daarvan vas te stel. Die plastiese chirurg is dit eens met die GP, die saak lyk nie goed nie. Dringende en aggresiewe optrede is noodsaaklik. Twee operasies word in die vooruitsig gestel, eerstens word die groeisel verwyder, en dan word die wondletsel herstel met 'n veloorplanting. Intussen is ek en Vroukie nogal ontsteld. Ons praat nie met mekaar daaroor nie, maar kort-kort laat val een van ons 'n opmerking wat ons bekommernis verraai. Sy, ons dogter, besluit om voor die operasie eers by 'n dermatoloog uit te kom. Met mooipraat kry sy 'n indruk-afspraak. Sommer so oor sy lessenaar diagnoseer hy 'n vrat en bevestig sy diagnose met 'n deeglike ondersoek. Die vrat word oppervlakkig verwyder vir laboratorium toetse en verder gevriesbrand. Sy moet oor twee weke gaan vir 'n opvolg ondersoek en moontlike verdere vriesbrand.
Nou wonder ek, moes die GP haar nie in die eerste plek na 'n dermatoloog verwys het nie, in plaas van 'n plastiese chirurg? Is laasgenoemde bevoeg om in hierdie geval 'n diagnose te maak? Bestaan daar dalk iets soos mediese netwerkbemarking waar 'n pasient van een dokter na 'n ander verwys word en een prosedure na die ander gevolg word bloot om finansiele redes, maw om die mediese fonds vir eie gewin te melk? Ek het altyd sulke siniese sienings verwerp, maar na hierdie insident en ander soortgelyke voorvalle waarvan ek bewus is en waar mense wat terminaal siek is nog steeds aan lewensgevaarlike operasies onderwerp word weet ek nie.
Hippokrates of hipokrisie?
Previous PostMylpaal 43Next PostKlapsoen of windsoen
16 thoughts on "Hippokrates is jy nog hier?"
Ek moet ongelukkig met jou saamstem. My dogter het dieselfde probleem gehad – klein vratjie op die tong en die GP wou haar inboek in hulle privaatkliniek vir verwydering. Wat sou dit gekos het, wonder ek? Die dokter by die staatshospitaal in Port Shepstone het dit 'n maand gelede gevriesbrand – sonder betaling.
Die mediese bedryf het 'n besigheid geword. Dis van dat dokters nie meer witjasse dra nie!
Ek moet sê ek verlang ook na die dae toe die huisdokter nog 'n goeie vriend en 'n simpatieke oor was. Maar toe was daar nog regte bankbestuurders ook en as jy vir Telkom gebel het, het 'n regte mens geantwoord. Tsk.
Ai … ek gun elke mens sy pond vleis, maar in die laaste tyd will almal oes.
Hulle sny daai pond vleis sommer net so uit. 'n Vriendin van my ma is op 78 jarige ouderdom geopereer vir 'n aneurisme.Sy het nie die operasie oorleef nie. Was so 'n operasie op haar ouderdom werklik nodig? Sy kon seker weier, maar sy het haar laat lei deur die "dokter".
Dis waar – dink die operasie moet mens se lewenskwailiteit verbeter. Ek moet saamstem daar is regtig mense wat skep terwyl die medisefonds geld het
Hierdie sinnetjie, Ons praat nie met mekaar daaroor nie, maar kort-kort laat val een van ons 'n opmerking wat ons bekommernis verraai., het ek nogals die laadte tyd ook beleef.
Mens kan nie jou bekommernis altyd onderdruk nie, erens borrel dit oor. Hoop dit aan beter daai kant.
Ja wat, die lewe gebeur mos maar. 🙂
Stem met jou, selfs hier wil dit vir my voorkom, of die artse mekaar "help".
"What if I told you your own medical profession holds back cures,
refuses to approve alternative medicines and procedures because they threaten the very structure of the "healing" profession?" – Conversations with God book 1
Sien die spesialis oor issues in sy gebied, glo ek. Gaan direk na die kenner toe.
Daar is vreeslike stories onder die dokters en hulle personeel oor hoe sekere dokters ander se pasiënte steel en opereer vir elke bakatel – onnodiglik.
Die mediese bedryf het'n besigheid geword.
Ongelukkig sien hulle 'n geleentheid om geld te maak, wanneer mense ondersteuning en kundige advies nodig het.
Laat mens wonder… waar is die gewete in die lewe heen as die mediese klomp nou al saamstaan om te konkel?